32000D0147
L 050/14
JURNALUL OFÍCIAL AL UNIUNII EUROPENE
DECIZIA COMISIEI
din 8 februarie 2000
de punere în aplicare a Directivei 89/106/CEE a Consiliului referitor la clasificarea comportării la foc a materialelor de construcții
[notificată cu numărul C(2000) 133]
(Text cu relevanță pentru SEE)
(2000/147/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/106/CEE a Consiliului din 21 decembrie 1988 privind apropierea actelor cu putere de lege și actelor administrative ale statelor membre referitoare la materialele de construcții (1) astfel cum a fost modificată prin Directiva 93/68/CEE (2), în special articolele 3, 6 și 20,
întrucât:
(1)
Articolul 3 alineatele (2) și (3) din Directiva 89/106/CEE prevăd că, pentru a lua în considerare diferitele niveluri de protecție preponderente la nivel național, regional sau local pentru lucrările de construcții, fiecare cerință esențială poate da naștere la stabilirea unor clase de performanță în documentele interpretative. Aceste documente au fost publicate sub numele de „Comunicarea Comisiei privind documentele interpretative ale Directivei 89/106/CEE a Consiliului (3).”
(2)
Punctul 4.2.1 al documentului interpretativ nr. 2 justifică nevoia de niveluri diferite ale cerinței esențiale în funcție de tipul, utilizarea și amplasamentul lucrării de construcție, de planul construcției și de disponibilitatea mijloacelor de urgență.
(3)
Punctul 2.2 al documentului interpretativ nr. 2 enumără mai multe măsuri intercorelate pentru îndeplinirea cerinței esențiale, „Siguranța în caz de incendiu”, care contribuie împreună la definirea strategiei de siguranță în caz de incendiu care poate fi instituită în diferite moduri în statele membre.
(4)
Punctul 4.2.3.3 al documentului interpretativ nr. 2 identifică una din aceste măsuri preponderente în statele membre, care constă în limitarea generării și răspândirii focului și fumului în incinta de origine (sau într-un sector dat) limitând contribuția materialelor de construcție la extinderea incendiilor.
(5)
Definiția claselor de cerințe esențiale depinde parțial de nivelul unei astfel de limitări.
(6)
Nivelul acestei limitări poate fi exprimat numai prin diferite niveluri de comportare la foc a materialelor în forma de utilizare finală.
(7)
Punctul 4.3.1.1 al documentului interpretativ nr. 2 menționează că pentru a permite evaluarea comportării la foc a materialelor se va elabora o soluție armonizată. Această soluție ar putea să comporte încercări la scara 1:1 sau la scară redusă corelate cu scenarii reale de incendii.
(8)
Soluția armonizată constă dintr-un sistem de clase care nu sunt incluse în documentul de fundamentare.
(9)
Sistemul de clase identificat în acest sens se referă la un număr de metode de testare deja cunoscute organismelor de standardizare europene.
(10)
Decizia 94/611/CE a Comisiei din 9 septembrie 1994 privind aplicarea articolului 20 din Directiva 89/106/CEE referitor la materialele de construcții (4), care descrie sistemul de clase, nu indică pragurile claselor B, C și D, deoarece testul de comportare la ardere a obiectului izolat nu era suficient de bine pus la punct la acea dată.
(11)
Datele relevante sunt acum disponibile și Decizia 94/611/CEE trebuie prin urmare înlocuită cu o nouă decizie, care să cuprindă pragurile claselor și unele adaptări la progresul tehnic. Procedurile alternative de testare trebuie descrise complet într-un viitor standard european sau într-o viitoare decizie a Comisiei, în temeiul unui acord între Comisie și statele membre, cu consultarea CEN/Cenelec și EOTA.
(12)
Măsurile prevăzute în prezenta decizie sunt conforme cu avizul Comitetului permanent pentru construcții,
ADOPTĂ PREZENTA DECIZIE:
Articolul 1
(1) Atunci când utilizarea finală a unui material de construcții este astfel încât poate contribui la generarea și răspândirea focului și a fumului în incinta (sau sectorul) de origine sau dincolo de aceasta, produsul se clasifică pe baza comportării la foc ținând seama de sistemul de clasificare stabilit în tabelele 1 și 2 din anexă.
(2) Produsele sunt clasificate în funcție de utilizarea finală.
Dacă clasificarea bazată pe încercări standardizate și criteriile menționate în tabelele 1 și 2 din anexă nu este adecvată, se poate apela la unul sau mai multe scenarii de referință [încercare (încercări) la scară reprezentativă în care se exemplifică în mod tipic scenariul (scenariile) de pericol convenit(e)], în cadrul unei proceduri care prevede încercări alternative.
Articolul 2
Decizia 94/611/CE se abrogă.
Trimiterile la decizia abrogată se interpretează ca trimiteri la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 8 februarie 2000.